Mesur Cynulliad Cenedlaethol Cymru (Taliadau) 2010 Bwrdd Taliadau Annibynnol y Senedd 1 1 Bydd bwrdd i’w alw’n Fwrdd Taliadau Annibynnol y Senedd (“y Bwrdd”). 2 Aelodau'r Bwrdd yw'r Cadeirydd a phedwar aelod arall. 3 Os bydd swydd y Cadeirydd yn wag, neu os na all y Cadeirydd weithredu, caiff aelodau eraill y Bwrdd benodi un o'u plith yn Gadeirydd Dros Dro. 4 Cworwm y Bwrdd yw tri. 5 Ni chaiff y Bwrdd wneud yr un penderfyniad o dan adran 20(6), 24(1) neu 53(7) o'r Ddeddf oni bai bod y cynnig i wneud hynny wedi'i gymeradwyo gan o leiaf dri o aelodau'r Bwrdd. 6 Yn ddarostyngedig i is-adrannau (4) a (5) ac i adran 2(2), mae'r Bwrdd i reoleiddio ei weithdrefn ei hun. 7 Nid yw'r canlynol yn effeithio ar ddilysrwydd trafodion y Bwrdd— a swydd wag ymhlith yr aelodau, neu b diffyg wrth benodi aelod. Annibyniaeth, bod yn agored ac yn gynhwysol 2 1 Nid yw'r Bwrdd, wrth arfer ei swyddogaethau, i fod o dan gyfarwyddyd na rheolaeth y Senedd na Chomisiwn y Senedd . 2 Rhaid i'r Bwrdd— a weithredu'n gyffredinol mewn modd agored a thryloyw, a b cyhoeddi ar wefan y Senedd y cyfryw wybodaeth a fydd yn caniatáu i'r cyhoedd gael eu hysbysu am ei weithgareddau. 3 Nid yw is-adran (2) yn atal y Bwrdd rhag ystyried mater yn breifat na rhag cadw ei ystyriaeth ar y mater hwnnw'n breifat os yw natur y mater hwnnw, ym marn y Bwrdd, yn golygu ei bod yn briodol gwneud hynny. 4 Rhaid i'r Bwrdd, cyn arfer unrhyw rai o'i swyddogaethau, ymgynghori â'r personau a ganlyn y mae'n debyg yr effeithir arnynt, oni bai bod y Bwrdd yn credu bod amgylchiadau sy'n golygu ei bod yn amhriodol gwneud hynny— a Aelodau o’r Senedd , b staff a gyflogir gan Aelodau o’r Senedd (neu gan Aelodau o’r Senedd ), c undebau llafur perthnasol, a d unrhyw bersonau eraill y mae'n credu eu bod yn briodol. 5 Rhaid i'r Bwrdd, wrth ymgynghori ag Aelodau o’r Senedd , roi sylw i is-adran (1). Swyddogaethau'r Bwrdd 3 1 Yn ddarostyngedig i is-adrannau (3) a (4), swyddogaethau'r Bwrdd yw'r rhai a roddir iddo gan adrannau 20, 22, 24, 53 a 54 o'r Ddeddf, fel y'i diwygir gan y Mesur hwn. 2 Rhaid i'r Bwrdd arfer ei swyddogaethau gyda golwg ar wireddu'r amcanion canlynol— a darparu lefel taliadau ar gyfer Aelodau o’r Senedd — i sy'n adlewyrchiad teg o gymhlethdod a phwysigrwydd y swyddogaethau y disgwylir iddynt eu cyflawni, a ii nad yw, ar sail ariannol, yn atal personau y mae ganddynt yr ymrwymiad a'r gallu angenrheidiol rhag ceisio cael eu hethol i'r Senedd , b darparu adnoddau ar gyfer Aelodau o’r Senedd sy'n ddigonol i'w galluogi i arfer eu swyddogaethau fel Aelodau o’r Senedd , a c sicrhau priodolder, atebolrwydd, gwerth am arian a thryloywder o ran gwariant cyllid cyhoeddus. 3 Rhaid i'r Bwrdd adolygu'n barhaus i ba raddau y mae'n ymddangos bod y penderfyniadau hynny'n gwireddu'r amcanion a nodir yn is-adran (2), gan roi sylw i'r canlynol— a y profiad a geir drwy roi penderfyniadau'r Bwrdd ar waith, b newidiadau yn swyddogaethau Aelodau o’r Senedd , a c unrhyw newidiadau perthnasol eraill yn yr amgylchiadau. 4 Caiff y Bwrdd, o dro i dro, ystyried unrhyw fater arall sy'n berthnasol i gyflawni ei swyddogaethau, naill ai o'i ben a'i bastwn ei hun neu ar ôl cael cais ysgrifenedig gan y Clerc. Anghymhwyso rhag bod yn aelod o'r Bwrdd 4 Mae Atodlen 1 yn gwneud darpariaeth ynghylch y personau sy'n cael eu hanghymwyso rhag bod yn aelodau o'r Bwrdd. Pŵer i ddiwygio Atodlen 1 5 1 Mae'r adran hon yn effeithiol os bydd y Senedd yn penderfynu y dylid diwygio Atodlen 1 er mwyn— a ychwanegu swydd neu ddisgrifiad o berson a nodir ym mharagraff 1 o'r Atodlen honno, b dileu swydd neu ddisgrifiad o berson o'r fath, neu c newid disgrifiad swydd neu berson o'r fath. 2 Caiff y Cwnsler Cyffredinol, drwy orchymyn, ddiwygio Atodlen 1 er mwyn rhoi ei effaith i benderfyniad o'r fath. 3 Mae'r pŵer i wneud gorchymyn o dan is-adran (2) yn arferadwy drwy offeryn statudol. 4 Rhaid i'r Cwnsler Cyffredinol, pan y'i hysbysir yn ysgrifenedig gan y Llywydd bod y Senedd wedi gwneud penderfyniad o dan is-adran (1)— a arfer y pŵer a roddir iddo gan is-adran (2), a b gwneud hynny cyn gynted ag y bo'n rhesymol ymarferol. Penodi aelodau'r Bwrdd 6 1 Mae Cadeirydd ac aelodau eraill y Bwrdd— a i'w penodi gan Gomisiwn y Senedd , a b i ddal eu swydd am gyfnod penodedig o bum mlynedd o ddyddiad eu priod benodiadau. 2 Ni chaniateir penodi neb yn aelod o'r Bwrdd os yw'r person hwnnw eisoes wedi'i benodi'n aelod o'r Bwrdd ddwy waith. 3 Mae Atodlen 2 yn gwneud rhagor o ddarpariaeth ynghylch penodi aelodau'r Bwrdd. Terfynu aelodaeth o'r Bwrdd 7 Mae'r Cadeirydd neu unrhyw aelod arall o'r Bwrdd yn peidio â dal swydd— a pan ddaw'r cyfnod y penodwyd y person hwnnw ar ei gyfer i ben, b os bydd y person hwnnw'n ymddiswyddo drwy roi hysbysiad ysgrifenedig i Gomisiwn y Senedd , c os daw'r person hwnnw'n anghymwys i fod yn aelod o'r Bwrdd, neu d os bydd y Senedd yn penderfynu felly drwy gynnig a gynigir ar ran Comisiwn y Senedd gan aelod o Gomisiwn y Senedd , ar yr amod, os caiff y penderfyniad ei basio ar bleidlais, na fydd nifer y pleidleisiau sy'n cael eu bwrw o blaid y penderfyniad yn llai na dwy ran o dair o gyfanswm y pleidleisiau sy'n cael eu bwrw. Telerau ac amodau 8 1 Mae Cadeirydd ac aelodau eraill y Bwrdd i ddal eu swydd yn unol â thelerau ac amodau eu penodiad. 2 Comisiwn y Senedd sydd i bennu'r telerau a'r amodau hynny. 3 Rhaid i Gomisiwn y Senedd dalu Cadeirydd ac aelodau eraill y Bwrdd unrhyw symiau y mae ganddynt hawl i'w cael o dan y telerau a'r amodau hynny. Cymorth gweinyddol 9 Rhaid i Gomisiwn y Senedd ddarparu ar gyfer y Bwrdd unrhyw gymorth gweinyddol y mae'n rhesymol i'r Bwrdd ofyn amdano i'w alluogi i gyflawni ei swyddogaethau. Cyfarfodydd y Bwrdd 10 1 Yn ddarostyngedig i is-adrannau (2) a (3) ac i adran 13(7), (8) a (9), mater i'r Bwrdd yw penderfynu pa bryd y bydd yn cyfarfod. 2 Rhaid i'r Bwrdd gyfarfod o leiaf unwaith ym mhob blwyddyn galendr. 3 Rhaid i'r Bwrdd, os bydd y Clerc yn gofyn iddo, gyfarfod er mwyn ystyried mater neu faterion penodol sy'n berthnasol i'w swyddogaethau. 4 Rhaid i gais o dan is-adran (3) fod mewn ysgrifen a rhaid iddo bennu'r mater neu'r materion o dan sylw. Adroddiad blynyddol 11 Rhaid i'r Bwrdd, cyn gynted â phosibl ar ôl diwedd pob blwyddyn ariannol, osod gerbron y Senedd adroddiad blynyddol ar ei weithgareddau, gan gynnwys sut mae wedi defnyddio adnoddau, yn ystod y flwyddyn ariannol honno. Penderfyniadau 12 1 Rhaid i bob penderfyniad a wneir gan y Bwrdd o dan adran 20(6), 24(1) neu 53(7) o'r Ddeddf fod mewn ysgrifen. 2 Rhaid i'r Bwrdd gyfleu ei benderfyniadau i Gomisiwn y Senedd . 3 Rhaid i Gomisiwn y Senedd , cyn gynted ag y bo'n rhesymol ymarferol ar ôl i unrhyw benderfyniad gael ei wneud gan y Bwrdd— a ymgorffori'r penderfyniad hwnnw, ynghyd ag unrhyw benderfyniadau eraill sydd i barhau mewn grym, mewn un ddogfen, a b cyhoeddi'r ddogfen honno. Arfer swyddogaethau mewn perthynas â chyflogau 13 1 Yn ddarostyngedig i is-adran (2), mae cyfeiriadau yn yr adran hon at dymor Senedd yn gyfeiriadau at y cyfnod sy'n dechrau ar y diwrnod y cynhelir pôl mewn etholiad cyffredinol cyffredin i'r Senedd ac sy'n diweddu ar y diwrnod cyn y diwrnod y cynhelir pôl yn yr etholiad cyffredinol cyffredin nesaf i'r Senedd . 2 Os bydd— a etholiad cyffredinol anghyffredin i'r Senedd yn cael ei gynnal, a b bod adran 5(5) o'r Ddeddf yn gymwys, wedyn, at ddibenion yr adran hon, mae tymor y Senedd yn diweddu ar y diwrnod cyn y diwrnod y cynhelir y pôl ar gyfer yr etholiad cyffredinol anghyffredin hwnnw ac mae tymor nesaf y Senedd yn dechrau ar y diwrnod y cynhelir y pôl hwnnw. 3 Yn ddarostyngedig i is-adran (4) ni chaiff y Bwrdd wneud mwy nag— a un penderfyniad sy'n gwneud darpariaeth o dan adran 20(1) o'r Ddeddf (talu cyflogau i Aelodau o’r Senedd ), a b un penderfyniad sy'n gwneud darpariaeth o dan adran 53(1) o'r Ddeddf (talu cyflogau i Brif Weinidog Cymru, Gweinidogion Cymru, y Cwnsler Cyffredinol a Dirprwy Weinidogion Cymru), sydd i fod yn effeithiol yn ystod pob un o dymhorau'r Senedd . 4 Nid yw is-adran (3) yn gymwys os yw'r Bwrdd o'r farn bod yna amgylchiadau eithriadol sy'n golygu ei bod yn gyfiawn ac yn rhesymol i'r cyfyngiadau a osodir gan is-adran (3) beidio â bod yn gymwys. 5 Os bydd y Bwrdd yn ffurfio barn o'r math y cyfeirir ati yn is-adran (4) rhaid iddo ddatgan mewn ysgrifen ei resymau dros fod wedi gwneud hynny, gan gyfleu'r datganiad hwnnw i Gomisiwn y Senedd yr un pryd â'r penderfyniad y mae'n ymwneud ag ef. 6 Rhaid i Gomisiwn y Senedd osod gerbron y Senedd unrhyw ddatganiad a gyflëir iddo o dan is-adran (5) yr un pryd ag y bydd yn gosod gerbron y Senedd y penderfyniad y mae'n ymwneud ag ef. 7 Rhaid i'r Bwrdd, o ran pob tymor Senedd , wneud penderfyniad sy'n gwneud darpariaeth o dan adran 20(1) o'r Ddeddf ac sydd i fod yn effeithiol, pryd bynnag y'i gwnaed, o ddechrau'r tymor hwnnw. 8 Rhaid i'r Bwrdd, o ran pob tymor Senedd , wneud penderfyniad sy'n gwneud darpariaeth o dan adran 53(1) o'r Ddeddf ac sydd i fod yn effeithiol, pryd bynnag y'i gwnaed, o ddechrau'r tymor hwnnw. 9 Rhaid i'r Bwrdd, cyn belled ag y bo'n rhesymol ymarferol, wneud y penderfyniadau y cyfeirir atynt yn is-adrannau (7) ac (8) cyn diwedd y tymor Senedd cyn y tymor Senedd y maent i fod yn effeithiol mewn perthynas ag ef, ond os yw'n methu â gwneud hynny, rhaid i Gomisiwn y Senedd — a nes bod penderfyniadau o'r fath yn cael eu gwneud, barhau i wneud taliadau yn unol â'r penderfyniadau a gafodd effaith mewn perthynas â'r tymor blaenorol hwnnw o'r Senedd , a b pan gaiff penderfyniadau o'r fath eu gwneud, addasu unrhyw daliadau dilynol i wneud iawn am unrhyw dandaliadau neu adennill unrhyw ordaliadau, yn ôl fel y digwydd. Arfer swyddogaethau mewn perthynas ag ad-dalu costau a ysgwyddwyd wrth gyflogi staff 14 1 Mae'r adran hon yn gymwys i unrhyw ddarpariaeth ar gyfer ad-dalu costau a ysgwyddwyd gan Aelodau o’r Senedd (neu gan grwpiau o Aelodau o’r Senedd ) wrth gyflogi staff. 2 Os yw'r Bwrdd wedi gwneud penderfyniad sy'n cynnwys unrhyw ddarpariaeth y mae'r adran hon yn gymwys iddi, ni chaiff y Bwrdd, drwy benderfyniad dilynol, wneud unrhyw addasiad i'r ddarpariaeth honno mewn perthynas ag unrhyw gyfnod cyn diwedd y flwyddyn ariannol y mae'r ddarpariaeth honno'n effeithiol mewn perthynas â hi (neu â rhan ohoni) gyntaf. 3 Nid yw is-adran (2) yn gymwys os yw'r Bwrdd o'r farn bod yna amgylchiadau eithriadol sy'n golygu ei bod yn gyfiawn ac yn rhesymol i'r cyfyngiad a osodir gan isadran (2) beidio â bod yn gymwys. 4 Os bydd y Bwrdd yn ffurfio barn o'r math y cyfeirir ati yn is-adran (3) rhaid iddo ddatgan mewn ysgrifen ei resymau dros fod wedi gwneud hynny, gan gyfleu'r datganiad hwnnw i Gomisiwn y Senedd yr un pryd â'r penderfyniad y mae'n ymwneud ag ef. 5 Rhaid i Gomisiwn y Senedd osod gerbron y Senedd unrhyw ddatganiad a gyflëir iddo o dan is-adran (4) yr un pryd ag y bydd yn gosod gerbron y Senedd y penderfyniad y mae'n ymwneud ag ef. Arfer swyddogaethau: cyffredinol 15 1 Rhaid i'r Bwrdd, y tro cyntaf y mae'n bwriadu gwneud penderfyniad mewn perthynas ag unrhyw fater, roi sylw i argymhellion Panel Adolygu Annibynnol Senedd Cenedlaethol Cymru ar drefniadau ar gyfer rhoi cymorth ariannol i Aelodau o’r Senedd a gyhoeddwyd ar 6 Gorffennaf 2009, i'r graddau y mae'r argymhellion hynny'n berthnasol i'r mater hwnnw. 2 Os bydd y Bwrdd, wrth wneud penderfyniad y mae is-adran (1) yn gymwys iddo, yn cynnwys yn y penderfyniad hwnnw ddarpariaeth sydd, mewn unrhyw fodd, yn wahanol i'r argymhellion hynny, rhaid i'r Bwrdd ddatgan mewn ysgrifen ei resymau dros wneud hynny gan gyfleu'r datganiad hwnnw i Gomisiwn y Senedd yr un pryd â'r penderfyniad y mae'n ymwneud ag ef. 3 Rhaid i Gomisiwn y Senedd osod gerbron y Senedd unrhyw ddatganiad a gyflëir iddo o dan is-adran (2) yr un pryd ag y bydd yn gosod gerbron y Senedd y penderfyniad y mae'n ymwneud ag ef. 4 Yn ddarostyngedig i is-adran (1) caiff y Bwrdd, pan fo'n bwriadu gwneud penderfyniad mewn perthynas ag unrhyw fater, roi sylw i'r argymhellion hynny i'r graddau y mae'n ymddangos i'r Bwrdd eu bod yn dal yn berthnasol i'r mater hwnnw. Diwygio Deddf Llywodraeth Cymru 2006 16 Diwygir y Ddeddf yn unol ag Atodlen 3. Diwygio Deddf Rhyddid Gwybodaeth 2000 17 . . . . . . . . . . . . . . . . . . . . . . . . . . . . . . . . Dehongli 18 Yn y Mesur hwn— a ystyr “y Ddeddf” yw Deddf Llywodraeth Cymru 2006 (p.32) , b mae i unrhyw ymadroddion eraill sydd heb eu diffinio fel arall yn y Mesur hwn yr un ystyr ag yn y Ddeddf. Darpariaeth drosiannol a darpariaeth arbed 19 1 Nid yw'r ffaith bod adran 16 yn dod i rym yn effeithio ar unrhyw benderfyniad neu gyfarwyddyd sydd wedi'i wneud o dan ddarpariaethau'r canlynol— a adrannau 20, 24 neu 53 o'r Ddeddf, neu b adrannau 16, 18 neu 34A o Ddeddf Llywodraeth Cymru 1998 (p.38) . 2 Mae unrhyw ddarpariaeth a wnaed gan benderfyniad neu gyfarwyddyd o'r fath yn parhau mewn grym fel pe bai wedi'i gwneud gan y Bwrdd o dan adrannau 20, 24 neu 53 (yn ôl fel y digwydd) o'r Ddeddf fel y'i diwygir gan y Mesur hwn a rhaid dehongli unrhyw gyfeiriadau at y Senedd neu at Gomisiwn y Senedd mewn penderfyniad neu gyfarwyddyd o'r fath fel cyfeiriadau at y Bwrdd, i'r graddau bod angen gwneud hynny er mwyn rhoi effaith i'r is-adran hon. Enw Byr a Chychwyn 20 1 Enw'r Mesur hwn yw Mesur Senedd Cenedlaethol Cymru (Taliadau) 2010. 2 Daw adrannau 1, 4, 5, 6, 7, 8, 9, 12, 17, 18 a'r adran hon i rym drannoeth y diwrnod y cymeradwyir y Mesur hwn gan Ei Mawrhydi yn y Cyfrin Gyngor. 3 Daw gweddill darpariaethau'r Mesur hwn i rym drannoeth y diwrnod y gosodir hysbysiad o dan is-adran (4) gerbron y Senedd . 4 Rhaid i'r Clerc, cyn gynted ag y bo'n rhesymol ymarferol ar ôl i benodiadau cyntaf Cadeirydd a phedwar aelod arall y Bwrdd i gyd gael eu gwneud, osod gerbron y Senedd hysbysiad— a o'r ffaith bod y penodiadau o dan sylw wedi'u gwneud, b o enwau'r personau a benodwyd, a c o'r ffaith y daw holl ddarpariaethau'r Mesur hwn (heblaw'r rhai sydd eisoes mewn grym) i rym drannoeth y diwrnod y gosodir yr hysbysiad a hynny am fod yr hysbysiad yn cael ei osod.